রোদ নেই। একটু আগেই এক পশলা বৃষ্টি হয়েছে। ছায়া ছায়া একটা দিন। লেকের কাছে পৌঁছেই মন ভালো গেলো। কেমন শান্ত চারপাশ। লেকের রঙিন নৌকাগুলো মাছের মতো পাশাপাশি বুক পেতে আছে। লেকের ওপাড়ে উঁচু পাহাড়। ঘন বৃক্ষরাজি। ছবি বা কথায় এর সৌন্দর্য বর্ণনা একেবারেই অসম্ভব। ওখানে গিয়ে আমরা কেবল নির্বাক হয়ে বসে রইলাম খানিকটা সময়। ছবি তুললাম। রাস্তার এপাশের সুপার শপ থেকে আইসক্রিম খেয়ে গরমটা হজম করার ব্যর্থ চেষ্টা করলাম। কারণ দুপুরের আগেই আমরা বেরুবো পোখারার দর্শনীয় স্থান দেখতে। হোটেল থেকেই গাড়ি ম্যানেজ করা। কোথায় যাবেন, কী করবেন শুধু বলবেন তারাই সাইট সিয়িং-এর ব্যবস্থা করবে। প্রথমেই রওনা হলাম ডেভিড ফলস-এর দিকে।